Onderwyser se lyk in kar gevind - Maroela Media
ŉ Verdagte (24) het vlugtig in die landdroshof op Harrismith in die Oos-Vrystaat op aanklag van moord verskyn nadat die liggaam van ŉ 56-jarige onderwyser in dié se motor gekry is toe die verdagte daarmee rondgery het.
Na bewering was die middeljarige onderwyser van Intabazwe, Harrismith, se vrou Maandag die laaste persoon wat hom lewend gesien het toe sy op pad werk toe was. “Toe sy daardie middag terugkeer huis toe,” sê sers. Mmako Mophiring, polisiewoordvoerder, “was sy geskok om bloedspatsels teen die mure en op die huis se vloere te sien.”
Sy het van hul familielede in kennis gestel, wat vertel het dat hulle ŉ vreemdeling met haar man se motor in Qwaqwa sien rondry het.
Terwyl hulle die motor deursoek het, het hulle op ŉ liggaam met ŉ nekwond afgekom.
Later daardie dag het veiligheidswagte op die parkeerterrein van ŉ plaaslike hospitaal die slagoffer se Volkswagen Polo Classic gewaar met bloed wat daaruit drup, sê Mophiring.
Die wagte het die polisie in kennis gestel. “Terwyl hulle die motor deursoek het, het hulle op ŉ liggaam met ŉ nekwond afgekom wat in ŉ laken toegedraai was,” sê Mophiring. “Die verdagte is in die hospitaal opgespoor, in hegtenis geneem en word in ŉ polisiesel aangehou.”
Volgens die polisie is die motief vir die moord nog nie bekend nie, maar die verdagte is ŉ buurman van die oorledene.
Sy saak is uitgestel tot 29 Januarie wanneer die beskuldigde na verwagting om borgtog en regshulp aansoek sal doen.